### 6.      Drøftelse af administrationsgrundlaget for flexboligtilladelser

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2017-186231

**Sagstype**

Drøftelse.

**Resume og sagens baggrund**

Teknik- og Miljøudvalget har ønsket at drøfte det gældende administrationsgrundlag
for flexboligtilladelser. Sagen orienterer samtidig om status på
flexboligtilladelser for første halvdel af 2017.

Kommunalbestyrelsen besluttede på møde den 30. april 2014 at
godkende et administrationsgrundlag for flexboligtilladelser. Det indgår i
beslutningen, at administrationen skal følge situationen og give Teknik- og
Miljøudvalget en årlig status om udviklingen på området. Udvalget blev på møde
den 30. marts 2017 orienteret om status for 2016.

**Indstillinger**

Chefen for Plan, Byg og Miljø indstiller, at udvalget
drøfter sagen med henblik på eventuelle ændringer af administrationsgrundlaget.

**Behandling**

Teknik- og Miljøudvalget.

**Sagsfremstilling**

*Status for første halvår af 2017*

Pr. 26. juni i 2017 har Kalundborg Kommune modtaget 4
konkrete ansøgninger og 40 forespørgsler om flexboligtilladelser. Til
sammenligning modtog kommunen i 2016 9 konkrete ansøgninger og 52
forespørgsler.

Administrationen har i 2017 meddelt 4 flexboligtilladelser.
Der er endvidere givet positiv tilsagn på 12 forespørgsler og negativ på 28
efter kriterierne i administrationsgrundlaget.

*Om flexboligtilladelser*

En såkaldt flexboligtilladelse har afsæt i
boligreguleringsloven og indebærer, at kommunen meddeler samtykke til, at en
helårsbolig benyttes til fritidsformål og senere kan vende tilbage til
helårsbeboelse. En flexboligtilladelse følger
ejendommen. Tilladelsen er gældende fra meddelelsestidspunktet og til det
tidspunkt, hvor boligen igen er i benyttelse som helårsbolig.

I henhold til administrationsgrundlaget meddeles der
samtykke til flexboligtilladelser i landzone udenfor rammelagte landsbyer og
kystnærhedszone A (bortset fra øerne). Der meddeles ikke samtykke i by- og
sommerhusområder.

Som opfølgning på administrationsgrundlaget præciseres det i
Forslag til Kommuneplan 2017-2028, at centerområder forbeholdes helårsboliger,
og at kystnærhedszone A friholdes for fritidsboliger (bortset fra
sommerhusområder).

Der kan være enkelte sager, som ikke kan opnå samtykke efter
administrationsgrundlaget, men hvor Det tekniske område vurderer, at der efter
konkret vurdering kan være gode begrundelser for alligevel at meddele en flexboligtilladelse,
for eksempel for at tilgodese bevaringshensyn. Det kan eksempelvis være
tilfældet, hvor der er tale om en utidssvarende bolig, som imidlertid ikke er
egnet til istandsættelse eller bygningsmæssige forbedringer. Ansøger har
således mulighed for at lade en byggekyndig rådgiver/energikonsulent foretage
en vurdering af husets tilstand. Såfremt denne rådgiver vurderer, at det vil
være vanskeligt og uforholdsmæssigt dyrt, at gøre huset egnet til helårsbrug,
kan det begrunde en dispensation. Sådanne sager vil blive forelagt Teknik- og
Miljøudvalget.

*Til drøftelse*

Teknik- og Miljøudvalget har ønsket at drøfte, om det
gældende administrationsgrundlag fortsat giver et hensigtsmæssigt afsæt for at
behandle sagerne.

I drøftelser kan det indgå, om der bør opstilles nogle
objektive kriterier, der kan supplere administrationsgrundlaget med henblik på
at kunne foretage konkrete vurderinger. Det kan for eksempel være fastholdelse
af kulturmiljøer og bevaringsmæssige hensyn. Det kan også nærmere overvejes, om
der på fornuftig vis, kan opstilles "kvoter" for, hvor mange
flexbolig der kan tillades i et givent område ud fra en vurdering af, hvad et
lokalsamfund kan bære.

Etablering af flexboliger i landsbyer og byområder vil
givetvis medføre en forandring af det bestående miljø. Det er dog ikke muligt
at give et præcist bud på hvilke konsekvenser et antal flexboliger vil have og
således opstille eksakte kriterier for hvor mange flexboliger et givent
landsby- eller bysamfund kan bære. Hvis der således udlægges en
"kvote", kan det anbefales at starte forsigtigt ud og så foretage en
ny vurdering når den givne "kvote" er opbrugt.

På baggrund af udvalgets drøftelser udarbejdes et forslag
til nyt administrationsgrundlag, som fremlægges til vedtagelse i udvalg og
Kommunalbestyrelse.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Sagsfremstilling april 2014, administrationsgrundlag flexboligtilladelser | 326-2017-228016 |
| Bilag 2 - Sagsfremstilling marts 2016, tilføjelse til administrationsgrundlag | 326-2017-228030 |